Красножанрэ Къумыкъумрэ Къэзахъстаным и гуп къыхэхар ягъасэ
«Спартак-Налшыкым» я тренер нэхъыщхьэхэу зэман зэмылIэужьыгъуэхэм щыта Къумыкъу Викторрэ Красножан Юрэрэ Къэзахъстаным футболымкIэ и командэ къыхэхар Европэм и чемпионатым хуагъэхьэзырынущ.
Къэзахъстаным и командэ къыхэхам и тренер нэхъыщхьэу Красножан Юрэ иджыблагъэ ягъэуващ. Абы къыдэIэпыкъунухэм щыхэплъэм, Къумыкъу Виктор нэхъыфI зэрыщымыIэр къагурыIуащ. Япэрауэ, тIури зы щIыпIэм — Къэбэрдей-Балъкъэрым — къыщалъхуащ, щапIащ, топ джэгуным зыщыхуагъэсащ, зы командэм хэтащ икIи и тренеру щытащ. КъищынэмыщIауэ, илъэс етIуанэ хъуауэ Къумыкъу Виктор Къэзахъстаным и тренер нэхъыфIу IэщIагъэлIхэм къалъытэ. Ар къыхэкIащ абы и унафэм щIэт Караганда и «Шахтёр»-р тIэунейрэ къэралым и чемпион зэрыхъуамрэ Чемпионхэм я лигэмрэ Европэм и лигэмрэ, зэи къэмыхъуауэ, нэгъабэ зэрыхэтамрэ.
Къэзахъстаным и командэ къыхэхам и тренер нэхъыщхьэу ягъэувыну нэхъ зыщIэхъуэпсыр Къумыкъу Викторт. АрщхьэкIэ а къулыкъур къыхихамэ, абы «Шахтёр»-р ибгынэн хуейти, арэзы хъуакъым. Иджы Къумыкъур къэралым и гуп къыхэхам и тренер нэхъыжьу щытынущ, Карагандаи щылэжьэнущ.
Красножан Юрэрэ Къумыкъу Викторрэ къалэн гугъу къазэрыпэщылъым шэч хэлъкъым. Абыхэм я гъэсэнхэм хьэрхуэрэгъу къахуэхъуащ Голландиер, Чехиер, Тыркур, Латвиер, Исландиер. Зыхэхуа «А» гупым къыхэкIын папщIэ, япэ увыпIитIым языхэзыр зыIэрагъэхьэн хуейщ. А зэпеуэхэм щIадзэн и пэ зэныбжьэгъугъэ зэIущIэхэр ирагъэкIуэкIынущ. Япэу ди щIалэхэм я гъэсэнхэр утыку кърашэнущ гъатхэпэм и 5-м. А махуэм Къэзахъстаныр Литвам и командэ къыхэхам IущIэнущ.
Фигу къэдгъэкIыжынщи, Къэзахъстаным и командэ къыхэхам нэхъапэм щыджэгуащ ди лъахэгъухэу Узденов Романрэ Джатэрывэ Къазбэчрэ.
Къэхъун Бэч.
